Песня аб вясне  
*Якуб Колас (урывак)*

Уцякай, мароз-дзядуля!

Чуеш ты, стары́, ці не?

На пагорках — булі-гулі[[1]](#footnote-1)! —

Песні чуюцца вясне.

Звоніць, скача, як дзіцятка,

Гэты жэўжык[[2]](#footnote-2)-ручаёк.

На яго, бы тая матка,

Сонца кі́дае свой зрок.

А ён, гучны і смяшлівы,

Так і ходзіць, аж дрыжыць,

I другі сябрук шчаслівы

Насустрэч яму бяжыць.

Ты паслухай, дзед сярдзіты,

Што там чуецца ўгары?

Што за спеў за самавіты

У небе правяць песняры?

А зіма аж пачарнела —

Годзе ёй тут кро́сны[[3]](#footnote-3) ткаць!..

Гэй, маленства, жыва, смела

Выйдзем ве́сну прывітаць!

1922 г.

1. *Бу́лі*-гу́лі — гукі і спевы птушак. [↑](#footnote-ref-1)
2. Жэ́ўжык — свавольнік, непаседа. [↑](#footnote-ref-2)
3. Кро́сны — ткацкі станок. У вершы «кросны ткаць» — у значэнні «маляваць узоры». [↑](#footnote-ref-3)